Bonaire
D Insle Bonaire isch geographisch en Deil vo de Chliinen Antille. Politisch isch d Insle e bsunderi Gmein vo de Niiderland. Si isch die zweitgröschti vo de ABC-Insle (Aruba, Bonaire, Curaçao). Dank ihrer Underwasserwält isch Bonaire e Daucherparadiis und touristisch attraktiv. 

D Gsamtflechi bedräit 288 km², es wohne öbbe 15.000 Lüt det. D Inselhauptstadt heisst Kralendijk; die eltisti Siidlig isch Rincon.

Ort 
Dr Stärn in dr Fahne vo Bonaire het sächs Spitz, die Spitz stöhn für die sächs Wohngebiet, wo Bonaire früehner emol gha het. D Bevölkerig isch aber stark gwachse und d Wohngebiet si au grösser worde und fümf vo dene Gebiet si zu Kralendijk (Koralledeich) zsämmegwachse.

 Kralendijk mit im Ganze 12.531 Iiwohner (Stand 25. April 2007)
 Playa (Zentrum) mit 1.963 Iiwohner
 Tera Kora mit 1.610 Iiwohner
 Nikiboko mit 2.633 Iiwohner
 Antriol mit 3.947 Iiwohner
 Nort Salinja mit 2.378 Iiwohner
 Rincon mit 1.788 Iiwohner

Sprooch und Schrift 
D Amtssprooch isch Niiderländisch. Papiamentu isch d Imgangssprooch vo 75 % vo dr Bevölkerig. Es isch e Kreolsprooch uf portugiisischer Basis mit spanische, niiderländische und änglische Iiflüss. Uf Bonaire und Curaçao wird e Rächtschriibig uf phonetischer Grundlag bruucht. Uf Aruba drgege bruucht mä en etymologischi Rächtschriibig.

Geografii vo de Niderland
Insle (Südamerika)
Insle (Karibischs Meer)